ΓΡΑΠΤΗ ΕΡΩΤΗΣΗ E-2614/96 υποβολή: Undine-Uta Bloch von Blottnitz (V) προς την Επιτροπή (14 Οκτωβρίου 1996)

Θέμα: Έλεγχος της μονάδας επανεπεξεργασίας La Hague εκ μέρους της Επιτροπής

Στην απάντησή της στις γραπτές ερωτήσεις E-0565/96 και E-0566/96 ((ΕΕ C 217 της 26.7.1996, σελ. 72. )) η Επιτροπή αναφέρεται στους κινδύνους της αποθήκευσης και επεξεργασίας ραδιενεργών ουσιών στη μονάδα επανεπεξεργασίας La Hague. Μια αξιολόγηση των εκεί εγκατεστημένων συστημάτων ελέγχου είναι δυνατή «μόνο μετά από εμπεριστατωμένη εξέταση», αναφέρει κατά λέξη η απάντηση. Και συνεχίζει: «Η Επιτροπή έχει συμπεριλάβει τη μονάδα της La Hague στο πρόγραμμα των ελέγχων της βάσει του άρθρου 35 της Συνθήκης Ευρατόμ και προγραμματίζει να διενεργήσει το σχετικό έλεγχο εντός του 1996.»

1. Πότε έλαβε χώρα ο έλεγχος που αναφέρει η Επιτροπή; Αν όχι ακόμη, πότε ακριβώς θα πραγματοποιηθεί;

2. Ποιες εγκαταστάσεις πρόκειται να ελεγχθούν, και από ποιον ακριβώς θα εκτελεστούν οι έλεγχοι;

3. Θα θέσει η Επιτροπή στη διάθεση του Ευρωπαϊκού Κοινοβουλίου τα στοιχεία που θα προκύψουν από τους ελέγχους; Αν ναι, πότε, αν όχι, γιατί;

Στην απάντησή της στις προαναφερθείσες ερωτήσεις η Επιτροπή αναφέρει ακόμη μια ασυμφωνία μεταξύ των στοιχείων που δίνει ο τύπος όσον αφορά τη μόλυνση με Ιώδιο 129 και των αντίστοιχων στοιχείων που της διέθεσε η Γαλλική Κυβέρνηση. Ωστόσο οι μετρήσεις που πραγματοποίησε ένα ανεξάρτητο εργαστήριο δεν έφτασαν στα χέρια της Επιτροπής.

4. Προτίθεται η Επιτροπή να διαπιστώσει την πραγματική κατάσταση των πραγμάτων μέσω ερευνών, συλλέγοντας η ίδια τα στοιχεία;

Απάντηση της κας Bjerregaard εξ ονόματος της Επιτροπής (7 Νοεμβρίου 1996)

1. Η Επιτροπή πραγματοποίησε αποστολή ελέγχου δυνάμει του άρθρου 35 της Συνθήκης ΕΚΑΕ στην περιοχή της Χάγης στη Γαλλία από τις 22 έως τις 26 Ιουλίου 1996.

2. Οι εγκαταστάσεις που υποβλήθηκαν σε έλεγχο είναι, κατά πρώτον, εκείνες οι οποίες άμεσα σχετίζονται με το ποσοστό ραδιενέργειας στο περιβάλλον, ιδίως οι εγκαταστάσεις που βρίσκονται πλησίον εργοστασίων επανεπεξεργασίας ακτινοβολημένου πυρηνικού καυσίμου που ανήκει στην Γενική Εταιρεία Πυρηνικών Υλικών (Cogema) και πλησίον του κέντρου αποθήκευσης ραδιενεργών αποβλήτων της Μάγχης (CSM), που ανήκει στον εθνικό οργανισμό για τη διαχείριση ραδιενεργών αποβλήτων (Andra). Οι διατάξεις ελέγχου των αερίων και υγρών αποβλήτων των ως άνω εγκαταστάσεων ελέγχθηκαν επίσης στο πλαίσιο της αξιολόγησης των περιβαλλοντικών επιπτώσεών τους.

3. Επί του παρόντος, δεν έχει ακόμη ολοκληρωθεί η σύνταξη της τεχνικής έκθεσης για τους ελέγχους αυτούς. Η έκθεση αυτή αποτελεί έγγραφο εργασίας.

Έχει συμφωνηθεί με τα κράτη μέλη ότι μετά από την ολοκλήρωση της τεχνικής έκθεσης, οι κύριες παρατηρήσεις που θα διατυπωθούν εκ μέρους της Επιτροπής μπορούν να διαβιβασθούν κατόπιν σχετικής αιτήσεως στα άλλα ενδιαφερόμενα κράτη μέλη καθώς και στο Κοινοβούλιο. Εν τοιαύτη περιπτώσει τυχόν παρατηρήσεις των εθνικών αρχών επισυνάπτονται στον φάκελο.

Εξάλλου η Επιτροπή έχει δεσμευθεί να ενημερώνει περιοδικά το Κοινοβούλιο και το Συμβούλιο εν γένει σε ό,τι αφορά την εκτέλεση του προγράμματος ελέγχου που εφαρμόζει. Σχετική ανακοίνωση αναμένεται να εκδοθεί το 1997.

4. Η Επιτροπή έχει ήδη λάβει εκ μέρους των γαλλικών αρχών όλα τα διαθέσιμα δεδομένα που αφορούν τα ποσοστά ιωδίου 129, ιδίως στο χόρτο και το γάλα της περιοχής. Εν τω μεταξύ, η Επιτροπή έλαβε την έκθεση που κατάρτισε ένα ερευνητικό κέντρο το οποίο ήδη είχε πραγματοποιήσει ανεξάρτητη εκστρατεία μέτρων. Θα πρέπει να υπογραμμισθεί ότι τα ανεξάρτητα μέτρα δεν αφορούσαν τους ίδιους τύπους δειγματοληψίας και ότι ως εκ τούτου δεν θα ήταν δυνατό να γίνουν συγκρίσεις των αποτελεσμάτων. Το συμπέρασμα που διατυπώνεται στην απάντηση που έδωσε η Επιτροπή στις γραπτές ερωτήσεις Ε-565/96 και Ε-566/96 της κας Plooij-Van Gorsel ((ΕΕ αριθ. C 217 της 26.7.1996. )) όσον αφορά τις υγειονομικές επιπτώσεις των δεδομένων αυτών εξακολουθεί να ισχύει.

Στο πλαίσιο των ως άνω ελέγχων, η Επιτροπή απέδωσε ιδιαίτερη σημασία στις διατάξεις μέτρησης του ιωδίου 129, πράγμα που θα της επιτρέψει να αποφανθεί για την αποτελεσματικότητά του.